Številka: 900-26/2016-3

Datum: 28.1.2016

#  Z A P I S N I K

10. seje Sveta Četrtne skupnosti Golovec MOL, ki je bila v sredo, 27.1.2016, ob 17.00 uri, na sedežu Četrtne skupnosti Golovec, Litijska 38, Ljubljana.

Sejo je na podlagi 58. člena Statuta Mestne občine Ljubljana sklical predsednik Sveta Četrtne skupnosti Golovec, Mestne občine Ljubljana, Aleš Dakić.

Od 15-tih članov sveta je bilo navzočih 13 članov sveta.

**PRISOTNI ČLANI SVETA**: Mila Andrić, Robert Anžič, Helena Anžič, Aleš Dakić, Franjo Filipović, Brigita Kastelic, Anton Kastelic, Aleš Kužnik, Igor Pigac, Zina Rodman, Denis Tatar, Marija Zekić.

**OSTALI PRISOTNI**: Janez Slovenc in Vesna Stojanović, javna uslužbenca Službe za lokalno samoupravo, MU,MOL.

Na začetku je predsednik sveta ugotovil, da je na seji od **15** članov sveta prisotnih **12** članov sveta, kar pomeni, da je bil Svet sklepčen in je lahko pričel z delom.

Nato je dal na glasovanje naslednji predlog **DNEVNEGA REDA:**

1. Potrditev zapisnika 9. seje Sveta Četrtne skupnosti Golovec
2. Pobude in predlogi članov Sveta Četrtne skupnosti Golovec in občanov
3. Dogovor glede izvrševanja finančnega načrta ČS Golovec za leto 2016
4. Aktivnosti ČS Golovec pri izvedbi projekta Zelena prestolnica Evrope 2016
5. Razno

Navzočih je bilo 12 članov sveta.

Opredeljenih je bilo 12 članov sveta.

Za predlagani dnevni red je glasovalo 12 članov sveta.

**Dnevni red je bil sprejet.**

**AD 1**

**POTRDITEV ZAPISNIKA 9. REDNE SEJE SVETA ČETRTNE SKUPNOSTI GOLOVEC**

Na predlog zapisnika 9. redne seje Sveta ČS Golovec ni bilo pripomb.

**SKLEP 1/10 :**

Svet ČS Golovec MOL potrjuje zapisnik 9. redne seje Sveta ČS Golovec.

Navzočih je bilo 13 članov sveta.

Opredeljenih je bilo 13 članov sveta.

Za predlagani sklep je glasovalo 13 članov sveta.

**Sklep je bil sprejet.**

**AD 2**

**POBUDE IN PREDLOGI ČLANOV SVETA ČETRTNE SKUPNOSTI GOLOVEC IN OBČANOV**

Predsednik Sveta ČS Golovec je prisotne seznanil z dopisom vodje Odseka za redarstvo MOL glede posredovanja podatkov glede prekoračitve hitrosti na območju ČS Golovec. V dopisu je navedeno, da naj četrtna skupnost na podlagi pripomb in pritožb občanov določi lokacije, ki so problematične in na katerih se bi hitrost merila s samodejnimi merilnimi napravami.

Četrtna skupnost bo mestnemu redarstvu posredovala potrebne podatke.

Prav tako je predsednik Sveta člane Sveta seznanil z vabilom komandirja PP Moste glede sestanka s predstavniki četrtnih skupnosti dne 24.2.2016 ob 17.00 uri na sedežu PP Moste. Člani Sveta so se dogovorili, da se bodo sestanka udeležila člana Sveta Bojan Unčanin in Robert Anžič.

Predsednik Sveta je prisotne seznanil z pobudo Župnije glede postavitve smerokazov za Župnijo in pokopališče ter postavitev tabel z imenom Jakčeva ulica ob Pesarski in Parmski cesti. Obe pobudi je četrtna skupnost poslala na naslov OGDP, MU, MOL.

Član Sveta Robert Anžič je opozoril na kopičenje odpadkov na ekološko spornem odlagališču nevarnih odpadkov za Litijsko 81. Prišlo je tudi do požara. odpadki predstavljajo veliko nevarnost za okolico. Problematika se bo ponovno posredovala na Inšpektorat RS za kmetijstvo in okolje, na Inšpektorat MOL in policijo, problematiko samo pa bo član Sveta Robert Anžič predstavil na sestanku s predstavniki PP Moste dne 24.2.2016.

Člani Sveta so tudi opozorili na slabo vidljivost prehodov za pešce ter, da se na pristojno službo OGDP, MU, MOL pošlje pobuda o zarisu slabo vidnih prehodov za pešce, predvsem čez Pesarsko cesto.

Članica Sveta ga. Zina Rodman je podala pobudo za ureditev klančin za invalide na pločniku od Jakčeve ulice 40 do končne postaje LPP na koncu Pesarske ceste ter za ureditev pešpoti za Domom starejših občanov Moste. Na predlog občanov se naj pot asfaltira ali kako drugače uredi.

**AD 3**

**DOGOVOR GLEDE IZVRŠEVANJA FINANČNEGA NAČRTA ČS GOLOVEC ZA LETO 2016**

Predsednik Sveta ČS Golovec je člane Sveta seznanil z zneskom, ki je po sprejetem proračunu MOL za leto 2016 namenjen za izvrševanje finančnega načrta ČS Golovec za leto 2016. Člani sveta so se dogovorili, da se bo finančni načrt, glede na predlog Komisije za finance, ki se bo sestala dne 3.2.2016, obravnaval na naslednji seji. Društvom se pošlje dopis katerim jih naprošamo, da posredujejo programe in finančno strukturo programov za leto 2016.

**AD 4**

**AKTIVNOSTI ČS GOLOVEC PRI IZVEDBI PROJEKTA ZELENA PRESTOLNICA EVROPE 2016**

Predsednik Sveta ČS Golovec in koordinator projekta ZPE 2016 g. Aleš Dakić je prisotne seznanil z okvirnim planom aktivnosti, ki se naj bi odvijale v času od 4.4.4016- do 24.4.2016, ko bo ČS Golovec ambasadorka projekta.

Člani Sveta so se dogovorili, da bo koordinacijo čistilne akcije na območju Štepanjskega naselja prevzela članica Sveta ga. Mila Andrič. Akcija se bi odvijala 9.4.2016.

Glavni dogodek glede projekta ZPE se naj bi odvijal 16.4.2016, skupaj z Dnevom ČS. V dogodek bi vključili šole, vrtce, društva, ki bi sodelovala z prikazom dejavnosti na temo Zelene prestolnice. K sodelovanju se bodo povabila tudi društva izven območja ČS Golovec, katera so izrazile pripravljenost sodelovanja pri projektu.

**AD 5**

**RAZNO**

Pod točko razno je član Sveta g. Denis Tatar prisotne seznanil s pobudo o izdajanju mesečnega časopisa Čs Golovec, v katerem bi bili zajeti dogodki, informacije, članki, ki bi zajemali aktivnosti in življenje na območju ČS Golovec. s članki in prispevki bi sodelovala društva, šole, vrtci. Časopis bi se financiral preko donacij podjetij.

Koordinacijo projekta bi prevzel g. Denis Tatar.

Predsednik Sveta je prisotne še seznanil z vsebino koordinacije z županom in podžupanom, ki se ga je udeležil dne 26.1.2016 in na katerem je izpostavil nadaljevanje rekonstrukcije Litijske in Hruševske ceste, obnova športnega igrišča ob OŠ Božidarja Jakca, ter predlog sodelovanja s ČS Rudnik glede označb poti s tablami na Golovcu.

Članica Sveta ga. Zina Rodman je predlagala, da se organizira ponovno predavanje oz. izobraževanje o uporabi defibrilatorja za območje ČS Golovec.

Član sveta g. Franjo Filipović je pozval prisotne, da se pridobijo ustrezne informacije o načrtovani gradnji zaporov na območju Bizovika.

**S tem je bil dnevni red izčrpan in seja se je zaključila ob 18.45 uri.**

Zapisal: Aleš Dakić

Janez Slovenc Predsednik sveta

Vesna Stojanović Četrtne skupnosti Golovec